ഈ ഇനത്തിൽ കണ്ണിനും ചെവിക്കുമിടയിലുള്ള ദൂരത്തേയ്ക്കാൾ കൂടുതലായിരിക്കും കൂർത്ത വായ ഭാഗത്തിന്റെ (snout) നീളം. ഇത് കൺകുഴിയുടെ (orbit) 1.3 മുതൽ 1.5 വരെ മടങ്ങാണത്രേ. നെറ്റി അകത്തേയ്ക്ക് കുഴിഞ്ഞതും ചെവിയുടെ ദ്വാരം ചെറുതും വട്ടത്തിലുള്ളതുമായിരിക്കും. 

വിരലുകൾ സാമാന്യം വിടർന്നതും സ്വതന്ത്രവുമാണ്. അകത്തെ വിരലിൽ അനക്കാനാവാത്ത ഒരു നഖമുണ്ട്. വിരലുകൾക്കടിയിൽ ലാമല്ലകൾ എന്ന ഭാഗങ്ങളുണ്ട്. അകത്തെ വിരലുകൾക്കടിയിൽ നാലോ അഞ്ചോ ലാമല്ലകളും, നാലാമത്തെ കൈവിരലിനടിയിൽ ഏഴോ എട്ടോ (വിരളമായി ഒൻപതോ) ലാമല്ലകളും, നാലാമത്തെ കാൽവിരലിനടിയിൽ ഒൻപതോ പത്തോ എണ്ണവുമാണ് കാണപ്പെടുന്നത്.

ശരീരത്തിന്റെ മുകൾഭാഗത്ത് ചെറിയ തരികൾ (granules) മാതിരി കാണപ്പെടും. മൂക്കിലാണ് ഏറ്റവും വലിയ തരികൾ കാണപ്പെടുന്നത്. ഉടലിന്റെ പിന്നിലായി ഈ തരികൾക്കൊപ്പം ട്യൂബർക്കിളുകളും (tubercles) കാണപ്പെടാറൂണ്ട്. ഇവ ചിലപ്പോൾ ഇല്ലാതെയുമിരിക്കാം. 
വാൽ ഉരുണ്ടതും വളരെച്ചെറിയ ശൽക്കങ്ങളാൽ മൂടപ്പെട്ടതുമാണ്. പല ഇനങ്ങളിലും വാൽ ഊർജ്ജം ശേഖരിച്ചുവയ്ക്കാനാണ് ഉപയോഗിക്കുന്നത്. ഒരു പ്രദേശത്തിൽ തനിക്കുള്ള അധികാരം മറ്റു ഗൗളികൾക്കുമുന്നിൽ പ്രദർശിപ്പിക്കാനും ഇതുപയോഗിക്കുമത്രേ. ആൺ പല്ലികൾ വാലുയർത്തി വിറപ്പിച്ച് മറ്റുള്ള ആൾ ഗൗളികളെ അകറ്റും. അറ്റു പോയാലും വാൽ പഴയ നിലയിലേയ്ക്ക് വളർന്നെത്തും.

നിറം ചാരനിറം മുതൽ പിങ്ക് വരെയാവാം. ശരീരമാസകലം ഒരേനിറമാവുകയോ പല നിറങ്ങൾ ഇടകലർന്നു കാണുകയോ ചെയ്യാം. തലയിൽ ബ്രൗൺ നിറം കലർന്നു കാണാറുണ്ട്. തലയുടെ വശത്തുനിന്ന് ഒരു ബ്രൗൺ വര കണ്ണിലൂടെ ചിലപ്പോൾ ശരീരത്തിന്റെ വശത്തേയ്ക്ക് നീണ്ടു കണ്ടേയ്ക്കാം. ശരീരത്തിന്റെ കീഴ്വശം വെളുത്താണ് കാണാറ്. 

വിതരണം
ഗൗളികൾ വളർത്തുമൃഗങ്ങൾ എന്ന നിലയിൽ
വിവരണം
അന്ധവിശ്വാസങ്ങൾ